Moja snaga u izazovnim vremenima

 U današnje vrijeme samokontrola i snaga uma veoma su bitne. Početkom pandemije virusa Covid-19 bilo je teško prilagoditi se i preoblikovati svakidašnji život, postaviti granice i naći pravi i siguran put u budućnost.

 Tijekom pandemije razmišljam o normalnom, starom načinu života kad nismo svugdje morali nositi maske i držati distancu. Brine me pomisao da ne znamo točno kad će ovo ludo vrijeme pandemije završiti i hoće li ikada biti po starome. Hoćemo li jednom imati dobro cjepivo kojim ćemo osloboditi svijet od ograničavanja i brige za naše zdravlje ili zdravlje nama bližnjih? Pozitivu u meni budi činjenica da cjepivo protiv virusa postoji i da će uskoro biti dostupno. Želim da cijepimo rizičnu skupinu ljudi, da što manje ljudi umre i da mi kroz neko vrijeme postanemo imuni na virus. Mislim da je svima teško i da već polako mediji svima dosađuju s vijestima o koronavirusu i s mnogobrojnim intervjuima, koji su naravno vezani uz virus, s političarima i poznatim osobama. Trebali bismo se usredotočiti na ostale bitne i aktualne teme u svijetu. Također mislim da mnogo mladih nije svjesno da virus uistinu postoji i da možda u njihovoj dobi nije toliko opasan, ali svakako bi trebali misliti na zdravlje svojih starijih ukućana za koje je opasnost veća. Mnogo mladih utjehu pronalazi u alkoholu i cigaretama. Mislim da alkohol i cigarete, također i droga, nisu rješenje usamljenosti, tuge ili teškoće kroz koju svi prolazimo. Pogrešno društvo i želja za pripadanjem odvode mlade u krivome smjeru. Smatram da alkohol, cigarete i droga nisu poželjni ni dobri za naše zdravlje. Svi bismo trebali pomoći ljudima koji su ovisni o nekoj od tih tvari.

Obilježavanjem mjeseca borbe protiv ovisnosti od 15. studenog do 15. prosinca raznim aktivnostima i događanjima možemo ovisnicima dati do znanja da štete svojem zdravlju, ali i ponuditi im rješenje pozitivnim iskustvima vršnjaka. U teškim vremenima pomoći nam mogu obitelj i prijatelji.

 Svima je teško prolaziti kroz ovo čudno i teško razdoblje, ali moramo ostati pozitivni i jaki, imati vjeru i nadu te paziti na svoje zdravlje i zdravlje drugih oko nas.

Matea Bočkaj, 8.b